שלי מירון

שלי טל מירון (נולדה בט' באייר ה'תשל"ט, 6 במאי 1979) היא פוליטיקאית ישראלית, המכהנת כחברת הכנסת העשרים וחמש מטעם יש עתיד.

ביוגרפיה
מירון נולדה ב-1979 בירושלים לאם אמריקאית ולאב ממוצא עיראקי. בוגרת בית הספר "רובין" למחול ולמוזיקה במגמת ריקוד.

שירתה בחיל האוויר שש שנים כדוברת, קצינת הדרכה בטייסת AH-1 קוברה, קצינת מבצעים ומפקדת קורס קצינות מבצעים. בתפקידה האחרון שימשה כדוברת חיל האוויר הישראלי. השתחררה בדרגת סרן ושירתה במילואים כמפקדת מרכז תקשורת.

במשך כעשור, שימשה כמנהלת פיתוח עסקי ומנהלת פרויקטים בחברת הייטק, בדרום מזרח אסיה.

לקחה חלק ב"מחאת הסרדינים", לצמצום מספר התלמידים בכיתות. כיהנה כראש הנהגת ההורים בבית הספר היסודי "ארזים" בתל אביב.

בשנת 2018 הצטרפה למפלגת "יש עתיד", והתקדמה לתפקיד מנהלת מרחב מרכז של המפלגה. בשנת 2018 טל מירון התמודדה ברשימת "יש עתיד" למועצת עיריית תל אביב-יפו, אך לא נבחרה. לקראת הבחירות לכנסת העשרים וחמש, היא הוצבה במקום ה-25 ברשימת "יש עתיד", שזכתה ל-24 מנדטים. לאחר התפטרותו של חבר הכנסת יואל רזבוזוב בינואר 2023, נכנסה טל מירון לכנסת והושבעה כחברת כנסת בחודש פברואר באותה השנה.

היא חברה בוועדה לקידום מעמד האישה ולשוויון מגדרי, ועדת המדע והטכנולוגיה וועדת הקליטה והעלייה. בנוסף היא מכהנת כממלאת מקום בוועדת הכלכלה של הכנסת.

במקביל היא יושבת בראש השדולה למען נשים עגונות בישראל, וחברה בשדולה למען קיהלת הלהט"ב בכנסת.

חיים אישיים
בעלת תואר ראשון בתקשורת ובמדע המדינה מאוניברסיטת תל אביב ואם לשתי בנות.

קישורים חיצוניים

 
 דליה בן ארי, "אם זה מה שיגן על המדינה – אני אקפוץ שוב על שולחן", באתר את, 1 ביוני 2023

הערות שוליים 

בוגרות התיכון שליד האקדמיה למוסיקה ולמחול בירושלים
בוגרי התיכון שליד האקדמיה למוסיקה ולמחול בירושלים
בוגרות אוניברסיטת תל אביב
בוגרי אוניברסיטת תל אביב
חיילות חיל האוויר הישראלי
חיילי חיל האוויר הישראלי
חברות הכנסת העשרים וחמש
חברי הכנסת העשרים וחמש
חברות כנסת מטעם יש עתיד
חברי כנסת מטעם יש עתיד
ישראליות שנולדו ב-1979
ישראלים שנולדו ב-1979